આર્કબિશપના આ પત્ર પર વિવાદ થવો સ્વાભાવિક છે. જ્યારે ચર્ચ ખુલ્લેઆમ રાજનીતિ કરવા પર ઊતરી આવે ત્યારે વિવાદ થવો સ્વાભાવિક છે અને તેના રાજનૈતિક પડઘા પણ પડવાના જ. પરંતુ આશ્ર્ચર્ય એ વાતનું છે કે, આ પાદરીની ચિઠ્ઠી માટે તેનો એ લોકો દ્વારા બચાવ થઈ રહ્યો છે જે હંમેશા છાતીઓ પીટી-પીટી રાડો નાખે છે કે ધર્મને રાજનીતિથી દૂર જ રાખવો જોઈએ. કથિત પ્રગતિશિલ બુદ્ધિજીવીઓ અને રાજનૈતિક ટિપ્પણીકારો પણ ચર્ચની આ અવળચંડાઈને લઈ મોમાં જાણે કે મગ ભરી બેસી ગયા છે. આમાંના કેટલાક લોકો બોલી રહ્યા છે એ પણ નફ્ફટાઈપૂર્વક પાદરીનો જ પક્ષ લઈ રહ્યા છે. તેમના મતે આ પત્ર સામાન્ય છે. જ્યારે કે આર્કબિશપનો આ પત્ર સીધે-સીધી રીતે રાજકારણમાં ધાર્મિક હસ્તક્ષેપને પ્રોત્સાહન આપે છે.